
Text rozhodnutia
Súd: Krajský súd Banská Bystrica Spisová značka: 16Co/470/2014 Identifikačné číslo súdneho spisu: 6411209338 Dátum vydania rozhodnutia: 23. 10. 2014 Meno a priezvisko sudcu, VSÚ: JUDr. Ivica Hanusková ECLI: ECLI:SK:KSBB:2014:6411209338.3 ROZSUDOK V MENE SLOVENSKEJ REPUBLIKY Krajský súd v Banskej Bystrici v senáte zloženom z predsedníčky senátu JUDr. Ivice Hanuskovej a členov senátu Mgr. Štefana Baláža a JUDr. Alexandra Mojša v právnej veci navrhovateľa Slovenská kancelária poisťovateľov, so sídlom Trnavská cesta č. 82, 826 58 Bratislava, IČO: 36 062 235, právne zastúpeného JUDr. Jánom Mišurom, advokátom, Advokátska kancelária so sídlom Záhradnícka č. 27, 811 07 Bratislava, za účasti vedľajšieho účastníka na strane navrhovateľa KOOPERATIVA poisťovňa a. s., Vienna Insurance Group, so sídlom Štefanovičova č. 4, 816 23 Bratislava, IČO: 00 585 441, proti odporcom 1/O. J., narodenému XX. XX. XXXX, bytom Ul. R. a M. č. XXX/XX, XXX XX J. nad I., 2/ M. A., narodenému XX. XX. XXXX, bytom XXX XX O. č. XXX, právne zastúpeného JUDr. Viktorom Šurkom, advokátom, Advokátska kancelária so sídlom SNP č. 120, 965 01 Žiar nad Hronom, o zaplatenie 5.060,69 € s príslušenstvom, o odvolaní odporcu 2/ proti rozsudku Okresného súdu Žiar nad Hronom č. k. 9C/234/2011-139 zo dňa 08. 08. 2013, takto r o z h o d o l : Rozsudok okresného súdu vo výroku, ktorým odporcom 1/ a 2/ uložil povinnosť zaplatiť navrhovateľovi sumu 5.060,69 € s príslušenstvom (v poradí prvý), a v súvisiacom výroku o náhrade trov konania (v poradí tretí), p o t v r d z u j e . Vo zvyšku zostáva rozsudok okresného súdu nedotknutý. Odporca 2/ je povinný nahradiť navrhovateľovi trovy odvolacieho konania pozostávajúce z trov právneho zastúpenia vo výške 226,49 € na účet jeho právneho zástupcu JUDr. Jána Mišuru, vedený v E., a. s., K., č. účtu XXXXXXXXXX/XXXX, VS: XXXXXXXXXX, do troch dní. o d ô v o d n e n i e : Napadnutým rozsudkom okresný súd uložil odporcom v 1/ a v 2/ rade povinnosť zaplatiť navrhovateľovi sumu 5.060,69 € spolu s 9,5% úrokom z omeškania ročne z dlžnej sumy odo dňa 20. 09. 2011 až do zaplatenia, a to spoločne a nerozdielne, všetko v lehote 3 dní od právoplatnosti uvedeného rozhodnutia (výrok v poradí prvý). V odôvodnení rozhodnutia okresný súd uviedol, že považoval za dôvodný nárok navrhovateľa, ktorý sa domáhal zaplatenia sumy 5.060,69 € s príslušenstvom titulom plnenia, ktoré poskytol z garančného fondu, a to plnenia náhrady škody voči poškodenému. Pokiaľ ide o výšku plnenia, ako aj jeho reálne poskytnutie, uvedené skutočnosti v konaní neboli sporné. Okresný súd vychádzal z toho, že navrhovateľovi vzniklo právo proti odporcom v zmysle ust. § 24 ods. 7 zák. č. 381/2001 Z. z. o povinnom zmluvnom poistení zodpovednosti za škodu spôsobenú prevádzkou motorového vozidla v znení neskorších právnych predpisov (ďalej v texte len „Zákon o povinnom zmluvnom poistení“), nakoľko navrhovateľ v zmysle § 24 ods. 2 písm. b) Zákona o povinnom zmluvnom poistení poskytol z poistného garančného fondu poistné plnenie za škodu spôsobenú prevádzkou motorového vozidla, za ktorú zodpovedá osoba bez poistenia zodpovednosti. Z vykonaného dokazovania mal nepochybne za preukázané, že dňa 21. 12. 2005 odporca v rade 1/ ako poistník - O. J., vlastník motorového vozidla, uzatvoril poistnú zmluvu poistenia zodpovednosti za škodu spôsobenú prevádzkou motorového vozidla na motorové vozidlo typu BMW 315, aktuálne EČ ZH XXX AT. Na základe žiadosti o zmenu poistnej zmluvy zo dňa 19. 12. 2006 došlo k zmene poistníka - platiteľa. Predmetné motorové vozidlo v kalendárnom roku 2008 odporca v rade 1/ odpredal odporcovi v rade 2/ bez uskutočnenia zmeny v evidencii. Z oznámenia Okresného dopravného inšpektorátu ďalej zistil, že v čase spôsobenia dopravnej nehody, t. j. v roku 2009 bol evidovaný ako prevádzkovateľ a vlastník tohto motorového vozidla odporca v rade 1/. Prevod motorového vozidla z odporcu 1/ na odporcu 2/ napriek predaju v roku 2008 realizovaný nebol, a nedošlo tak týmto spôsobom k zániku zákonného poistenia zodpovednosti za škodu spôsobenú prevádzkou motorového vozidla (teda zmenou zápisu prevodu držby motorového vozidla na inú osobou v evidencii motorových vozidiel). Okresný súd mal za preukázané, že v roku 2009, a to dňa 04. 02. 2009 došlo k dopravnej nehode, ktorú spôsobil odporca 2/ ako vodič motorového vozidla BMW EČ ZH XXX, ktorý zavinil dopravnú nehodu, pri ktorej došlo k poškodeniu zdravia chodkyne Q. L.. Vzhľadom na vyššie uvedené skutočnosti preto navrhovateľ podľa okresného súdu uplatnil svoj nárok voči obom odporcom, (teda voči odporcovi v rade 1/ na základe zodpovednosti prevádzkovateľa motorového vozidla, ktorým bola škoda spôsobená (§ 427 a nasl. OZ) a voči odporcovi 2/ ako vodičovi, ktorý spôsobil škodu s odkazom na ust. § 420 a nasl. Občianskeho zákonníka), dôvodne. Podstatnou otázkou v predmetnej veci pre posúdenie opodstatnenosti nároku bolo ustálenie okresným súdom, či v čase vzniku škody na zdraví u Q. L. v dôsledku dopravnej nehody zo dňa 04. 02. 2009, ktorú spôsobil odporca v rade 2/ ako vodič motorového vozidla, ktorého prevádzkovateľom je odporca v rade 1/ trvalo, resp. existovalo zákonné zmluvné poistenie zodpovednosti za škodu spôsobenú prevádzkou motorového vozidla. Okresný súd v tejto súvislosti vzhľadom na vykonané dokazovanie poukázal na to, že v čase dopravnej nehody dňa 04. 02. 2009 neexistovalo platne uzatvorené povinné zmluvné poistenie zodpovednosti za škodu spôsobenú prevádzkou motorového vozidla v dôsledku zániku poistenia podľa § 9 ods. 4 Zákona o povinnom zmluvnom poistení, a to uplynutím lehoty jedného mesiaca odo dňa splatnosti poistného ( 01. 01. 2009), a to ku dňu 01. 02. 2009. Okresný súd vychádzal z výpisu inkasného účtu poistenej zmluvy za obdobie od 01. 01. 2006 do 11. 09. 2012, vychádzajúc z platne uzavretej poistnej zmluvy č. XXXXXXXXXXX zo dňa 21. 12. 2005 v spojení so všeobecnými podmienkami poistenia č. 700 s tým, že lehota splatnosti poistného pre kalendárny rok 2009 nastala dňom 01. 01. 2009 a márnym uplynutím lehoty v trvaní jedného mesiaca došlo k zániku poistenia ku dňu 01. 02. 2009. Keďže okresný súd vzhľadom na vyššie uvedené skutočnosti uznal, že v čase dopravnej nehody neexistovalo platne uzatvorené povinné zmluvné poistenie zodpovednosti za škodu spôsobenú prevádzkou motorového vozidla, vznikla navrhovateľovi povinnosť vyplatiť z garančného fondu plnenie náhrady škody voči poškodenému (p. L.) vo výške 5.060,69 € s tým, ako už bolo vyššie uvedené, že výška plnenia ako i jeho reálne poskytnutie sporným v konaní nebolo. Okresný súd preto považoval nárok navrhovateľa v tomto rozsahu za dôvodný a súčasne uložil odporcom povinnosť poskytnúť navrhovateľovi plnenie aj titulom úroku z omeškania s odkazom na ust. § 517 ods. 2 OZ a na vykonávajúci predpis - nariadenie vlády č. 87/1995 Zb. v platnom znení. Odporcovia sa dostali do omeškania s plnením peňažného dlhu až dňom doručenia návrhu na začatie konania, ktorú skutočnosť považoval za kvalifikovanú výzvu na dobrovoľné plnenie. Okresný súd preto vo zvyšku, teda v časti týkajúcej sa príslušného úroku z omeškania za obdobie 27. 07. 2011 do 20. 09. 2011 návrh zamietol. O náhrade trov konania rozhodol okresný súd podľa ust. § 142 ods. 3 O. s. p., nakoľko navrhovateľ mal neúspech len v pomerne nepatrnej časti, ktorá pozostávala práve z nepriznaného vyššie uvedeného úroku z omeškania v období od 27. 07. 2011 do 20. 09. 2011. Následne teda priznal navrhovateľovi plnú náhradu trov konania pozostávajúcu z trov právneho zastúpenia vo výške 1.843,07 €. Proti tomuto rozsudku podal v zákonnej 15 dňovej lehote ( ust. § 204 ods. 1, veta prvá, O. s. p.) odvolanie odporca 2/, ktorý namietal, že súd prvého stupňa dospel na základe vykonaných dôkazov k nesprávnym skutkovým zisteniam a rozhodnutie súdu prvého stupňa vychádza z nesprávneho právneho posúdenia veci. Namietal najmä posúdenie otázky zániku poistenia motorového vozidla EČ ZH XXX AT. Spochybnil i samotnú zmenu poistnej zmluvy zo dňa 19. 12. 2006, kedy malo dôjsť ku zmene poistníka z odporcu 1/ O. J. na M. C., ako aj ku zmene spôsobu platenia poistného z platby štvrťročne na platbu ročne, ak v žiadosti o zmenu poistnej zmluvy zo dňa 19. 12. 2006 je uvedené iné evidenčné číslo motorového vozidla. Považoval preto túto zmenu za zmätočnú, ktorá nemohla vyvolať žiadne účinky. Pokiaľ ide o posúdenie otázky zániku poistenia motorového vozidla tvrdil, že k zániku poistenia nemohlo dôjsť ku dňu 01. 02. 2009, ale už ku dňu 01. 02. 2007 a v roku 2007 nebolo motorové vozidlo vôbec poistené. V spise sa nenachádza žiadny dôkaz o tom, že by bola po uvedenom období, teda po roku 2007 uzavretá akákoľvek dohoda o predĺžení lehoty na zaplatenie poistného za rok 2007, resp. dohoda o dlhšej lehote pre zánik poistenia zodpovednosti. Keďže následne odporca 1/ zaplatil poistné za zákonné zmluvné poistenie motorového vozidla EČ ZH XXX AT až v roku 2008, dňa 17. 01. 2008, potom až týmto dňom bola uzavretá poistná zmluva na dobu jedného roka, a to do 17. 01. 2009. Ďalšie poistné bolo uhradené dňa 06. 02. 2009, preto ak odporca 1/ zaplatil poistné na ďalšie poistné obdobie od 17. 01. 2009 do 17. 01. 2010 dňa 06. 02. 2009, teda v lehote do jedného mesiaca od dátumu jeho splatnosti, potom k zániku poistenia v neskoršom období nemohlo dôjsť. Namietal aj nesplnenie povinnosti vedľajšieho účastníka na strane navrhovateľa, nakoľko v prípade, ak by aj poistenie zaniklo ku dňu 01. 02. 2009 bol poisťovateľ povinný do 15 dní po zániku poistenia zodpovednosti vydať poistníkovi doklad o škodovom priebehu poistenia zodpovednosti. Takýto doklad odporcovi 1/ doručený nebol, a aj z tejto nečinnosti a nesplnenia zákonom uloženej povinnosti poisťovateľa, je potom zrejmá skutočnosť, že KOOPERATIVA poisťovňa, a. s. , vôbec neevidovala predmetné poistenie ako zaniknuté, pretože k jeho zániku nedošlo. Navrhol, aby odvolací súd napadnutý rozsudok okresného súdu zrušil a vec vrátil prvostupňovému súdu na ďalšie konanie. Navrhovateľ v písomnom vyjadrení k odvolaniu odporcu 2/ uviedol, že právne relevantné skutočnosti boli predmetom konania na prvostupňovom súde, ktorý sa s nimi v dostatočnej miere vysporiadal, náležite zistil skutkový stav veci a správne vec právne posúdil, preto navrhol, aby odvolací súd napadnutý rozsudok ako vecne správny potvrdil. Vedľajší účastník na strane navrhovateľa k odvolaniu odporcu 2/ v písomnom vyjadrení uviedol, že rozhodnutie prvostupňového súdu považuje za vecne správne. Opätovne poukázal na tú skutočnosť, že v poistnej zmluve bola zakotvená povinnosť odporcu uhrádzať ročné poistné z dohodnutými lehotnými štvrťročnými splátkami a následne došlo dňa 19. 12. 2006 k zmene v osobe poistníka, ako aj k zmene spôsobu platby tohto poistného, a to na platby ročné, teda vždy k 1. 1. príslušného roka, preto došlo dňa 01. 02. 2009 v zmysle ust. § 9 ods. 4 Zákona o povinnom zmluvnom poistení k zániku poistnej zmluvy č. XXXXXXXXXX. Z uvedeného potom vyplýva, že poistná zmluva v čase dopravnej nehody nebola platná a poškodenej bola dôvodne vyplatená náhrada škody z garančného fondu Slovenskej kancelárie poisťovateľov. Považoval odvolanie za nedôvodné. Krajský súd, ako súd odvolací ( § 10 ods. 1 O. s. p.), prejednal odvolanie viazaný rozsahom a dôvodmi odvolania v zmysle ust. § 212 ods. 1 O. s. p. a bez nariadenia pojednávania podľa § 214 ods. 2 O. s. p., rozsudok okresného súdu v napadnutom výroku, ktorým bola odporcom 1/ a 2/ uložená povinnosť nahradiť navrhovateľovi sumu 5.060,69 € s príslušenstvom (v poradí prvý) a v súvisiacom výroku o náhrade trov konania (v poradí tretí), podľa § 219 ods. 1, 2 O. s. p. potvrdil ako vecne správny. Podľa § 219 ods. 1, 2 O. s. p. odvolací súd rozhodnutie potvrdí, ak je vo výroku vecne správne. Ak sa odvolací súd v celom rozsahu stotožňuje s odôvodnením napadnutého rozhodnutia, môže sa v odôvodnení obmedziť len na skonštatovanie správnosti dôvodov napadnutého rozhodnutia, prípadne doplniť na zdôraznenie správnosti napadnutého rozhodnutia ďalšie dôvody. Vyššie uvedené citované zákonné ustanovenia § 219 O. s. p. umožňujú odvolaciemu súdu potvrdiť rozhodnutie súdu prvého stupňa, ak je vo výroku vecne správne (§ 219 ods. 1), pričom odvolací súd konštatuje, že rozhodnutie súdu prvého stupňa je nielen vo výroku, ale aj pokiaľ ide o jeho odôvodnenie presvedčivé a správne. Súd prvého stupňa sa totiž v odôvodnení svojho rozhodnutia vysporiadal so všetkými námietkami uplatňovanými odporcom 2/ v priebehu prvostupňového konania a najmä totožnými v odvolacom konaní. Preto by odôvodnenie odvolacieho súdu bolo iba kopírovaním vecne správnych dôvodov, z dôvodu ktorého podľa § 219 ods. 2 O. s. p. pristúpil odvolací súd k vypracovaniu tzv. skráteného odôvodnenia rozhodnutia. Odvolací súd sa preto v celom rozsahu stotožňuje s vysloveným právnym záverom súdu prvého stupňa uvedeným v odôvodnení napadnutého rozsudku, na ktoré odôvodnenie spĺňajúce všetky požiadavky ust. § 157 ods. 2 O. s. p. poukazuje, tento rozsudok v jeho napadnutej časti ako vecne správny podľa § 219 ods. 1, 2 O. s. p. potvrdil a na zdôraznenie správnosti napadnutého rozhodnutia dodáva nasledovné : Z odôvodnenia rozhodnutia okresného súdu vyplýva vzťah medzi skutkovými zisteniami a úvahami pri hodnotení dôkazov na strane jednej a právnymi závermi na strane druhej. V hodnotení skutkových zistení neabsentuje žiadna relevantná skutočnosť alebo okolnosť, naopak, okresný súd ich náležitým spôsobom v celom súhrne posúdil a aj náležite vyhodnotil. Podľa § 9 ods. 4 zák. č. 381/2001 Z. z. poistenie zodpovednosti zanikne tiež, ak poistné nebolo zaplatené do jedného mesiaca od dátumu jeho splatnosti, ak pre takýto prípad nebola v poistnej zmluve dohodnutá dlhšia lehota pre zánik poistenia zodpovednosti. Poistenie zodpovednosti zanikne uplynutím tejto lehoty. Tvrdenie odporcu 2/ o zmätočnosti zmeny poistnej zmluvy zo dňa 19. 12. 2006 nie je dôvodné, nakoľko zo samotnej žiadosti o zmenu poistnej zmluvy jednoznačne vyplýva, že sa vzťahuje k predmetnej poistnej zmluve, v zmysle ktorej bolo poisteným motorové vozidlo BMW 315 s tým, že jeho držiteľom naďalej zostal odporca 1/ a došlo len k zmene poistníka, ktorým sa stal M. C. a k zmene spôsobu platby poistného na plnenie ročné. Skutočnosť, že v žiadosti o zmenu poistnej zmluvy je uvedené iné ŠPZ nespôsobuje zmätočnosť samotnej zmeny poistnej zmluvy, ktorá sa bez akýchkoľvek pochybností vzťahuje k poistnej zmluve č. XXXXXXXXXX, a teda aj k motorovému vozidlu, ktoré bolo predmetom tohto poistenia. Vzhľadom na to, že výška poistného sa stanovuje s ohľadom na určité časové obdobie (poistné obdobie, resp. poistnú dobu), počas ktorého sa poistiteľ zaväzuje poskytovať dohodnutú poistnú ochranu, ako aj vzhľadom na zásadu uvedenú v § 565 Občianskeho zákonníka, lehota podľa § 9 ods. 4 Zákona o povinnom zmluvnom poistení, začína plynúť okamihom, kedy je splatné celé poistné za príslušné poistné obdobie, resp. poistnú dobu, v tomto prípade ročné poistné. Pokiaľ ide o námietky týkajúce sa zániku poistnej zmluvy už v roku 2007, k uvedenému odvolací súd poznamenáva, že pokiaľ malo byť poistné zaplatené tak, ako to tvrdí odporca 2/ v odvolaní do 01. 02. 2007, neprihliadal odvolateľ k zmene spôsobu platby poistného (zmena poistnej zmluvy zo dňa 19.12.2006) na platby ročné, teda vždy k 01. 01. príslušného roka. Nemohlo by preto dôjsť k zániku poistenia ku dňu 17.02.2009, keďže vznik novej poistnej zmluvy dňom 17.01. 2008 nebol v konaní preukázaný. Uvedené je v úplnom rozpore s vykonaným dokazovaním.V dôsledku toho všetky nasledujúce konštrukcie uvedené odporcom 2/ v odvolaní súvisiace so vznikom poistenia, ku ktorému došlo až dňa 17. 01. 2009 sú pre posúdenie veci samej irelevantné. Podrobne sa otázkou úhrady poistného zaoberal i okresný súd v odôvodnení svojho rozhodnutia na str. 6 a 7, na ktoré odvolací súd odkazuje. Ani skutočnosť, že vedľajší účastník na strane navrhovateľa ako poistník si nesplnil svoju povinnosť vyplývajúcu mu z ust. § 11 ods. 4 Zákona o zmluvnom poistení, nespochybňuje vecnú správnosť napadnutého rozhodnutia, resp. skutkové a právne závery vyplývajúce z vykonaného dokazovania prvostupňovým súdom. Nesplnenie tejto povinnosti nemá žiadny právny dopad na platnosť poistnej zmluvy, prípadne na zánik poistenia. Okresný súd sa teda správne v odôvodnení rozhodnutia zameral len na argumenty, ktoré sú z hľadiska výsledku súdneho rozhodnutia považované za rozhodujúce, pretože všetobecný súd - prvostupňový súd nemusí dať odpoveď na všetky otázky nastolené účastníkom konania, ale len na tie, ktoré majú pre vec podstatný význam, príp. dostatočne objasňujú skutkový a právny základ rozhodnutia. Okresný súd stručne a jasne objasnil skutkový ako i právny základ rozhodnutia, ktorý postačuje pre záver o tom, že nárok navrhovateľa je, pokiaľ ide o regresný nárok, dôvodný. Výrok, ktorým bol vo zvyšku návrh navrhovateľa zamietnutý ( v poradí druhý ), a to v časti úroku z omeškania zo sumy 5.060,69 € v čase od 27. 07. 2011 do 20. 09. 2011 nebol odvolaním napadnutý, preto zostáva podľa § 206 ods. 2 O. s. p., nedotknutý. Okresný súd správne posúdil i otázku náhrady trov konania v zmysle ust. § 142 ods. 3 O. s. p. v spojení s aplikáciou vyhlášky Ministerstva spravodlivosti SR č. 655/2004 Z. z. o odmenách a náhradách advokátov za poskytovanie právnych služieb (ďalej v texte len „vyhláška“), ktorú skutočnosť odvolací súd konštatuje napriek tomu, že výrok o trovách konania odvolaním napadnutý nebol, avšak ide o súvisiaci výrok rozhodnutia. Vzhľadom na tieto dôvody, ako aj dôvody, ktoré vo svojom rozhodnutí uviedol súd prvého stupňa, a ktoré nebolo potrebné pre svoju presvedčivosť opätovne uvádzať v tomto rozhodnutí, odvolací súd podľa § 219 ods. 1, 2 O. s. p. rozsudok okresného súdu v napadnutom výroku o uložení povinnosti zaplatiť navrhovateľovi sumu 5.060,69 € (v poradí prvý), ako aj v súvisiacom výroku o náhrade trov konania (v poradí tretí), ako vecne správny potvrdil, a to v celom rozsahu. O náhrade trov odvolacieho konania rozhodol odvolací súd podľa § 142 ods. 1 O. s. p. v spojení s ust. § 224 ods. 1 O. s. p., teda podľa úspechu v odvolacom konaní. Navrhovateľ bol v odvolacom konaní v celom rozsahu úspešný, preto mu súd priznal náhradu trov konania pozostávajúcu z trov právneho zastúpenia. Trovy právneho zastúpenia predstavujú odmenu v súlade s ust. § 10 ods. 1 vyhlášky za jeden úkon právnej služby, a to vyjadrenie k odvolaniu vo výške 180,93 € + režijný paušál vo výške 7,81 € (§ 16 ods. 3 vyhlášky) + daň z pridanej hodnoty v zmysle § 18 ods. 2 vyhlášky vo výške 37,75 €. Trovy právneho zastúpenia tak spolu predstavujú sumu 226,49 €, ktoré trovy právneho zastúpenia je odporca 2/ ako neúspešný účastník v odvolacom konaní povinný nahradiť navrhovateľovi tak, že tieto zaplatí na účet jeho právneho zástupcu - advokáta v zmysle ust. § 149 ods. 1 O. s. p., a to do troch dní. Rozhodnutie senátu odvolacieho súdu bolo prijaté pomerom hlasov 3:0. Poučenie: Proti tomuto rozhodnutiu odvolanie nie je prípustné.

Zdroj: KAUZIS.SK – https://www.kauzis.sk/judikatura/r/ECLI:SK:KSBB:2014:6411209338.3 (dáta aktuálne k 14. 11. 2026). Záväzné je znenie zverejnené súdom.




